Keskiluokan kohtalosta huolissaan oleva Petteri Orpo sanoo, että myös ahkera siivooja kuuluu keskiluokkaan

Petteri Orpo linjasi kampanjansa alussa, että hän on huolissaan keskiluokasta. Hänen mukaan sitä uhkaa kutistuminen.

– Olen käyttänyt keskiluokka-termiä, koska tutkimuksen mukaan puolet suomalaisista kokee kuuluvansa keskiluokkaan, Orpo sanoi ISTV:n Vaaligrilli-haastattelussa tiistaina.

Niinpä Orpon keskiluokassa seinät ovat leveällä ja katto korkealla.

– Kyse on ahkerista suomalaisista, jotka opiskelevat päästäkseen työelämään, jotka ovat työelämässä, työttömänä, yrittäjänä tai sitten seniorina, joka on tehnyt pitkän työuran. Eli niitä niin sanottuja tavallisia suomalaisia, vaikka kaikki ovat erilaisia ihmisiä.

Orpo sanoi olevansa huolissaan siitä, että kymmenen vuoden taantuma on vaikuttanut juuri keskiluokan elämää.

– Maksut ovat nousseet, verot ovat kiristyneet, ostovoima on pienentynyt, on tullut työttömyyttä, pätkätöitä, yksinyrittäjyyttä. Ja vaikkapa se, että yleinen turvallisuudentunne on yhtäkkiä järkkynyt. Se on arkea, missä ihmiset tällä hetkellä elävät ja se, jos me vaan puhumme valtiontalouden tasapainottamisesta, joka on tärkeä asia, niin me emme silloin puhu samaa kieltä.´

Kuka kuuluu keskiluokkaan?

– Minusta ahkeruus on se, mikä määrittelee tämän.

Jos on esimerkiksi hemmetin ahkera siivoaja, niin kuuluuko hän keskiluokkaan?

– Kyllä, kyllä hän kuuluu keskiluokkaan. Samoin yrittäjä, joka on ahkera ja voi tienatakin enemmän, kuuluu keskiluokkaan, jos kokee niin. Kyse on niistä ihmisistä, jotka työllään pitävät tämän hyvinvointiyhteiskunnan pystyssä ja kustantavat niidenkin hyvinvointia, jotka eivät ole työelämässä tai ovat sieltä pudonneet tai eivät pysty työskentelemään.

­

­

­